ભણતર સિવાયની કે ‘નાગરિકશાસ્ત્ર’ ભણ્યા પછી પણ ઊગી ના હોય તેવી નાગરિક નિસબતની સમજણ જેમના થકી વિકસી શકી છે તેવા આદરણીય પ્રકાશભાઈ (કર્મશીલ પત્રકાર, નિરીક્ષક તંત્રી પ્રકાશ ન. શાહ) સાથે ગઈકાલે ઉપરોક્ત કાર્યક્રમમાં સામેલ થવાનું બન્યું – પહેલી જ વાર. ગૌતમ ઠાકર, દ્વારિકાનાથ રથ, મીનાક્ષી જોશી, ભાવિક રાજા અને જયેશ પટેલ સરખા ‘સેક્યુલર લોકશાહી આંદોલન’ / Movement for Secular Democracy સાથે સંકળાયેલા તેમના સદાયના સાથી મિત્રો પણ અહીં હાજર હતા. શહીદી વંદના, શ્રદ્ધા સુમન અને શૌર્ય ગીતોનાં ગાનનો મુખ્ય કાર્યક્રમ સમાપ્ત થયે જમાલપુરના, ખાંડની શેરીના સ્થાનિક મિત્રો સાથે હળવા-મળવાનો અને એક-મેકના ખબર-અંતર પૂછવાનો ક્રમ શરૂ થયો. થોડી ચર્ચા – વિચારણાઓ પણ સાથે જ ચાલી. એ દરમિયાન શાળાના બાળકોના અન્ય કાર્યક્રમમાં હાજરી આપીને આવી પહોંચેલા સ્થાનિક કોર્પોરેટર (નગરસેવક) મુસ્તાક ખાદીવાલા પણ ચર્ચામાં સાથે ભળ્યા. મોડા પડ્યા બદલ દિલગીરી તો ઇચ્છી જ, સાથે સાથે દર વર્ષે થતા આ કાર્યક્રમનો અંદાજિત સમય જાણી લીધો જેથી આવતા વર્ષે સમયસર હાજરી આપી શકાય.